India News: ‘लवयात्री’ विवाद : सलमान खान के खिलाफ कोई दंडात्मक कार्रवाई नहीं - 'loveyatri' controversy no punitive action against salman khan | Navbharat Times
ELECTION_TOPBAND_1582257759193
'loveyatri' controversy no punitive action against salman khan
भाषा | Updated: 29 Nov 2019, 08:00:00 PM IST
नयी दिल्ली, 29 नवंबर (भाषा) उच्चतम न्यायालय ने शुक्रवार को हिंदी फिल्म अभिनेता सलमान खान को राहत देते हुए कहा कि ‘लवयात्री’ फिल्म का निर्माण कर लोगों की धार्मिक भावनाएं कथित रूप से आहत करने के मामले में अभिनेता के खिलाफ कोई दंडात्मक कार्रवाई नहीं की जाएगी। खान की प्रोडक्शन कंपनी ‘सलमान खान फिल्म्स’ के खिलाफ कई निजी शिकायतें और प्राथमिकी दर्ज की गई थी। इनमें आरोप लगाया गया था कि फिल्म के नाम से हिंदुओं की धार्मिक भावनाएं आहत हुई हैं। फिल्म का नाम पहले ‘लवरात्रि’ था लेकिन ‘नवरात्रि’ जैसी मिलती-जुलती ध्वनि को ध्यान में रखते हुए निर्माताओं ने इसका नाम बदलकर ‘लवयात्री’ कर दिया था। खान की याचिका का निपटारा करते हुए न्यायमूर्ति ए एम खानविलकर और न्यायमूर्ति दिनेश माहेश्वरी की पीठ ने पिछले साल 27 सितंबर के शीर्ष अदालत के फैसले के संदर्भ में राहत दी और कहा कि फिल्म के संबंध में खान के खिलाफ कोई दंडात्मक कार्रवाई नहीं होगी। केंद्रीय फिल्म प्रमाणन बोर्ड (सीबीएफसी) की ओर से पेश हुए वकील ने न्यायालय को बताया कि फिल्म को बोर्ड से प्रमाणपत्र मिला है जिसके बाद ही उसे रिलीज किया गया। पीठ ने कहा, ‘‘27 सितंबर, 2018 को दिए आदेश के संदर्भ में हम इस रिट याचिका (खान की ओर से दायर) का निपटारा करते हैं।’’ पिछले साल के अपने आदेश में शीर्ष अदालत ने कहा था, ‘‘उक्त फिल्म या उसकी सामग्री से संबंधित आरोपों पर कोई भी जांच एजेंसी प्राथमिकी/आपराधिक शिकायत/आपराधिक प्रक्रिया पर आगे कार्रवाई नहीं करेगी।’’ शीर्ष अदालत ने इससे पहले कहा था कि पिछले साल पांच अक्टूबर को रिलीज हुई फिल्म को केंद्रीय फिल्म प्रमाणन बोर्ड (सीबीएफसी) से मंजूरी मिली थी और इसके बावजूद बिहार में प्राथमिकी दर्ज की गई और गुजरात के वडोदरा में एक आपराधिक शिकायत लंबित है। सलमान की ओर से पेश हुए वकील ने इससे पहले कहा था कि सीबीएफसी से जब प्रमाणपत्र मिल जाता है तभी निर्माता सिनेमाघरों में फिल्म दिखा पाता है और किसी फिल्म के नाम या गाने को लेकर ऐसी व्यक्तिगत धारणा के आधार पर कोई आपराधिक कानून नहीं लगना चाहिए। फिल्म में सलमान के जीजा आयुष शर्मा और अभिनेत्री वरीना हुसैन ने अभिनय किया है।(यह आर्टिकल एजेंसी फीड से ऑटो-अपलोड हुआ है। इसे नवभारतटाइम्स.कॉम की टीम ने एडिट नहीं किया है।)
Web Title 'loveyatri' controversy no punitive action against salman khan(News in Hindi from Navbharat Times , TIL Network)